L’Agència Jove, present en la Jornada del Programa Erasmus +
2025-07-24

Un tècnic de l’Agència Jove de Burjassot, juntament amb Christiana Mina, la jove que està realitzant el Servei de Voluntariat Europeu en l’Institut Municipal de Cultura i Joventut de Burjassot, assistiran a la Jornada d’informació i difusió del Programa Erasmus +, que tindrà lloc el 4 de març a les 11 h, en la Ciutat administrativa 9 d’Octubre.

Durant les Jornades, que estan organitzades pel GVAJOVE, es durà a terme la presentació del programa Erasmus +, així com els seus resultats a la Comunitat Valenciana durant l’any 2014 i els objectius per al 2015.

El programa Erasmus +, de la Unió Europea, s’emmarca en l’estratègia Europa 2020 i engloba totes les iniciatives d’educació, formació, joventut i esport. Aquest nou programa se centra en l’aprenentatge, formal i informal, més enllà de les fronteres de la UE, amb una clara vocació d’internacionalització obrint-se a tercers països amb l’objectiu de millorar les capacitats educatives i formatives de les persones per a l’ocupabilitat d’estudiants, professorat i treballadors i treballadores.

El Servei de Voluntariat Europeu que la jove xipriota Christiana Mina està desenvolupant a Burjassot està finançat pel programa de la Unió Europea, Erasmus +, dins del programa Joventut en Acció.